CELEX: 32019R1677
Language: lv
Date: 2019-09-27 00:00:00
Title: Eiropas Centrālās bankas Regula (ES) 2019/1677 (2019. gada 27. septembris), ar ko groza Regulu (ES) Nr. 1333/2014 par naudas tirgu statistiku(ECB/2019/29)

8.10.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 257/18
               
            
         EIROPAS CENTRĀLĀS BANKAS REGULA (ES) 2019/1677
         (2019. gada 27. septembris),
         
            ar ko groza Regulu (ES) Nr. 1333/2014 par naudas tirgu statistiku
         
         (ECB/2019/29)
         EIROPAS CENTRĀLĀS BANKAS PADOME,
         ņemot vērā Līgumu par Eiropas Savienības darbību,
         ņemot vērā Eiropas Centrālo banku sistēmas un Eiropas Centrālās bankas statūtus un jo īpaši to 5. pantu,
         ņemot vērā Padomes Regulu (EK) Nr. 2533/98 (1998. gada 23. novembris) par statistikas informācijas vākšanu, ko veic Eiropas Centrālā banka (1), un jo īpaši tās 5. panta 1. punktu un 6. panta 4. punktu,
         tā kā:
         
                     (1)
                  
                  
                     Eiropas Centrālās bankas Regula (ES) Nr. 1333/2014 (ECB/2014/48) (2) prasa pārskatu sniedzējiem sniegt dienas statistisko informāciju, lai Eiropas Centrālo banku sistēma (ECBS), pildot savus uzdevumus, varētu sagatavot statistiku par euro naudas tirgu.
                  
               
                     (2)
                  
                  
                     Lai turpinātu nodrošināt euro naudas tirgus augstas kvalitātes statistikas pieejamību, nepieciešams grozīt obligātos standartus, kurus pārskatu sniedzēji piemēro saskaņā ar Regulu (ES) Nr. 1333/2014 (ECB/2014/48). Papildus pienākumam iesniegt Eiropas Centrālajai bankai (ECB) vai attiecīgajai nacionālajai centrālajai bankai (NCB) laikus sagatavotus pārskatus par visiem darījumiem, uz kuriem attiecas sniegšanas pienākums, un nodrošināt, ka statistiskā informācija par šiem darījumiem ir objektīva un uzticama un tiek apkopota un iesniegta tādā veidā, kas aizsargā tās integritāti, pārskatu sniedzējiem jābūt arī pieejamiem, lai noteiktajos termiņos atbildētu uz ECB vai NCB jautājumiem par statistiskās informācijas precizitāti. Šo obligāto standartu ievērošana ir jo svarīgāka, ECB katru dienu publicējot datus ECBS uzdevumu izpildes ietvaros.
                  
               
                     (3)
                  
                  
                     Ņemot vērā nepieciešamību nodrošināt, ka faktiskie pārskatu sniedzēji pilda papildu prasību atbildēt uz ECB vai NCB uzdotajiem jautājumiem, būtu jāpapildina obligātie standarti Regulas (ES) Nr. 1333/2014 (ECB/2014/48) IV pielikumā.
                  
               
                     (4)
                  
                  
                     Tādēļ attiecīgi jāgroza Regula (ES) Nr. 1333/2014 (ECB/2014/48),
                  
               IR PIEŅĒMUSI ŠO REGULU.
         
            
               1. pants
            
            
               Grozījums
            
            Regulas (ES) Nr. 1333/2014 (ECB/2014/48) IV pielikumu aizstāj ar šīs regulas pielikumā izklāstīto tekstu.
         
         
            
               2. pants
            
            
               Nobeiguma noteikumi
            
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
            Frankfurtē pie Mainas, 2019. gada 27. septembrī
            
               
                  ECB Padomes vārdā –
               
               
                  ECB prezidents
               
               Mario DRAGHI
            
         
         
            (1)  OV L 318, 27.11.1998., 8. lpp.
         
         
            (2)  Eiropas Centrālās bankas Regula (ES) Nr. 1333/2014 (2014. gada 26. novembris) par naudas tirgu statistiku (ECB/2014/48) (OV L 359, 16.12.2014., 97. lpp.).
      
      
         
            PIELIKUMS
            
               
                  
                     “IV PIELIKUMS
                     
                        Faktisko pārskatu sniedzēju piemērotie obligātie standarti
                     
                     Pārskatu sniedzēji ievēro šādus obligātos standartus, lai atbilstu Eiropas Centrālās bankas (ECB) statistikas pārskatu sniegšanas prasībām.
                     1.   Datu nosūtīšanas obligātie standarti:
                     
                                 i)
                              
                              
                                 pārskatu sniegšana tiek veikta laikus, ECB un attiecīgās nacionālās centrālās bankas (NCB) noteiktajos termiņos;
                              
                           
                                 ii)
                              
                              
                                 statistikas pārskati tiek noformēti tādā veidā un formātā, kā noteikts ECB attiecīgās NCB pārskatu sniegšanas tehniskajās prasībās;
                              
                           
                                 iii)
                              
                              
                                 pārskatu sniedzēji ECB un attiecīgajai NCB sniedz ziņas par vienu vai vairākām kontaktpersonām;
                              
                           
                                 iv)
                              
                              
                                 tiek ievērota tehniskā specifikācija datu nosūtīšanai uz ECB un attiecīgo NCB.
                              
                           2.   Precizitātes obligātie standarti:
                     
                                 i)
                              
                              
                                 statistiskās informācijas pareizība:
                              
                           
                                 ii)
                              
                              
                                 pārskatu sniedzēji ir gatavi sniegt informāciju par notikumiem, kas izriet no nosūtītajiem datiem;
                              
                           
                                 iii)
                              
                              
                                 statistiskā informācija ir pilnīga, bez nepārtrauktiem un strukturāliem informācijas trūkumiem; esošie trūkumi jāatrunā, sniedzot paskaidrojumus ECB un attiecīgajai NCB, un attiecīgos apstākļos pēc iespējas drīz jāaizpilda;
                              
                           
                                 iv)
                              
                              
                                 pārskatu sniedzēji ievēro ECB un attiecīgās NCB datu tehniskajai nosūtīšanai noteiktās dimensijas, noapaļošanas politiku un decimāldaļas;
                              
                           
                                 v)
                              
                              
                                 pārskatu sniedzēji, sniedzot prasīto informāciju ECB vai attiecīgās NCB noteiktajā termiņā, atbild uz jebkuru ECB vai attiecīgās NCB pieprasījumu, kurā tie lūgti apstiprināt statistiskās informācijas precizitāti vai atbildēt uz jautājumiem par tās precizitāti.
                              
                           3.   Konceptuālās atbilstības obligātie standarti:
                     
                                 i)
                              
                              
                                 statistiskā informācija atbilst šajā regulā ietvertajām definīcijām un klasifikācijai;
                              
                           
                                 ii)
                              
                              
                                 ja izdara atkāpes no šīm definīcijām un klasifikācijas, pārskatu sniedzēji regulāri uzrauga un kvantitatīvi atspoguļo atšķirību starp izmantoto metodi un šai regulai atbilstošu metodi;
                              
                           
                                 iii)
                              
                              
                                 pārskatu sniedzēji spēj izskaidrot atšķirības starp nosūtītajiem datiem, salīdzinot tos ar iepriekšējo periodu skaitļiem.
                              
                           4.   Labojumu obligātie standarti
                     Tiek ievērota ECB un attiecīgās NCB noteiktā labojumu politika un procedūras. Labojumiem, kas veikti, atkāpjoties no parastās labojumu kārtības, sniedz paskaidrojuma piezīmes.
                     5.   Datu integritātes obligātie standarti:
                     
                                 i)
                              
                              
                                 pārskatu sniedzēji statistisko informāciju apkopo un nosūta neatkarīgā un objektīvā veidā;
                              
                           
                                 ii)
                              
                              
                                 atklātās kļūdas nosūtītajos datos pārskatu sniedzēji izlabo un par tām paziņo ECB un attiecīgajai NCB agrākajā iespējamā datumā.
                              
                           
               ”